钦定古今图书集成/理学汇编/文学典/第092卷 > 詹同〈徽希原〉
## 钦定古今图书集成/理学汇编/文学典/第092卷 > 詹同〈徽希原〉

按《明外史》本传：“同字同文，初名书，婺源人。四世祖青，
从宋高宗南渡，官殿前统制。后脱尺籍，齿编氓，曰：‘吾
子孙当有以文学兴者’。同幼颖异，受《易》于甘楚材，《春
秋》于刘彭寿。二人皆元季名士，学由此大进。学士虞
集见之，曰：‘才子也’。以其弟槃子妻之。至正中，与茂才
异等，除郴州学正。遇乱，家黄州，仕陈友谅，为翰林学”
士承旨兼御史。太祖下武昌，召为国子博士。易名同
时功臣子弟，教习内府。诸博士治一经不尽通。同淹
贯群籍，讲《易》《春秋》最善。应教为文，才思泉涌。太祖善
之。迁考功郎中、直起居注。谕曰：“史贵直笔，唐太宗命
直书建成事，以公天下。予言行，汝当直书，俾后世征
实。”同再拜受旨。洪武元年，与侍御史文原吉、起居注
魏观等循行天下，访求贤才。还，进翰林直学士，稍迁
侍读学士。帝御下峻，御史中丞刘基曰：“古者公卿有
罪，盘水加剑，诣请室自裁，所以励廉耻，存国体也。”同
侍侧，取《戴记》及贾谊疏以进，因剀切言之。帝尝谓同
“声色之害，甚于鸩毒，前代率以此败亡。创业垂统之
君，为子孙所承式，尤不可不谨。”同因举成汤不迩声
色，垂裕后昆以对。其纳诲多类此。四年，进吏部尚书。
六年，为学士承旨，兼吏部尚书。同虽任吏部，国家文
章制作之事，仍属裁定。为承旨，复与学士乐韶凤定
释奠先师乐章。又上言：“陛下渡江以来，征讨平定之
迹，礼乐治道之详，虽有纪载，尚未成书。乞编《日历》，以
传后世。”帝从之，命同与宋濂为总裁官，吴伯宗等为
纂修官。逾年，《大明日历》成。自起兵临濠，至洪武六年，
征伐次第、礼乐刑政、群臣功过、四夷朝贡之类，共一
百卷，藏之金匮，副在秘书监。同等又言：“日历，秘天府，
人不得见。请访唐《贞观政要》，分辑圣政，宣示天下。”帝
从之。同等乃分四十类，自敬天至制蛮夷，凡五卷，名
曰《皇明宝训》。嗣后凡有政迹，史官日记录之，随类增
入焉。七年赐敕致仕，语极褒美。后复起承旨，卒。同以
文章结主知，应制占对，靡弗敏赡。帝尝言“文章宜明
白显易，通道术，达时务，无取浮薄。”同所为多称旨。而
操行特耿介，故至老眷注不衰。福王时，追赠礼部左
侍郎，谥文宪。子徽，字资善。洪武十五年举“秀才。会复
置都察院，设监察都御史八人，以徽及李原名、赵仁
等为之。明年改试左佥都御史。又明年超拜左都御
史。”久之，命兼吏部尚书。居二年，实授尚书兼左都御
史。皇太孙立，以太子少保兼尚书。徽有才智，刚决不
可犯，勤于治事，为帝所奖任。然性险刻，李善长之死，
徽有力焉。后坐蓝玉狱，语连徽及子尚宝丞绂，并诛
死。同从孙希原为中书舍人，善大书，宫殿城门题额，
往往皆希原书也。